Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1170/11/5502	Čadca, 31.7.2014
EEČ : 2-37-176-2014

U Z N E S E N I E

Trestná vec:	obvinený XXXXX  
Prečin:	Rozširovanie extrémistických materiálov podľa § 422b odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Čadca
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
sa v skúšobnej dobe, určenej uznesením prokurátora Okresnej prokuratúry Čadca zo dňa 4.12.2012, spisová značka Pv 1170/11/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Skutková veta:
Potom ako sa dňa 10.07.2009 v presne nezistenom čase a z presne nezisteného miesta na strednej odbornej škole v Krásne nad Kysucou, okres XXXXX, prostredníctvom počítačovej siete zaregistroval na portáli www.azet.sk <http://www.azet.sk> pod nickom 14zdenkest88, pod týmto nickom na uvedenom portáli zo svojho počítača v rodinnom dome XXXXX, okres XXXXX, umiestnil dňa 22.07.2010 o 12.27 h počítačový údaj (súbor) označený názvom „COOL“, ďalej dňa 22.07.2010 o 13.07 h počítačový údaj (súbor) označený názvom „XXXXX“  a dňa 22.07.2010 o 13.27 h počítačový údaj (súbor) označený názvom „HACIKY :D“, do ktorých vložil fotky a obrázky znázorňujúce symboly, heslá a iné písomné, grafické a obrazové prejavy skupín osôb a hnutí, ktoré násilím, hrozbou násilia alebo hrozbou inej ujmy smerujú k potláčaniu základných práv a slobôd osôb, teda extrémistické materiály, ktoré sprístupnil ďalším najmenej dvom vybraným osobám, pričom uvedené extrémistické materiály, ako aj v ďalšej forme zachytené a znázornené extrémistické materiály, si zabezpečil presne nezisteným spôsobom na presne nezistenom mieste od doposiaľ nezistenej osoby a prechovával ich v rodinnom dome na adrese XXXXX, XXXXX, okres XXXXX.  

Uznesením prokurátora Okresnej prokuratúry Čadca zo dňa 4.12.2012, spisová značka Pv 1170/11/5502, bola určená obvinenému skúšobná doba v trvaní 18 mesiacov.
Odôvodnenie:
Uznesením Okresnej prokuratúry Čadca pod sp. zn. Pv 1170/11/5502 - 37 zo dňa 04.12.2012 bolo podľa § 216 odsek 1 Trestného poriadku proti obv. XXXXX, nar. XXXXX, podmienečne zastavené trestné stíhanie pre prečin rozširovania extrémistických materiálov podľa § 422b odsek 1 Trestného zákona, na tom skutkovom základe, ako je uvedené vo výrokovej časti tohto uznesenia. 
     
Podľa § 216 odsek 2 Trestného poriadku bola obvinenému XXXXX určená skúšobná doba na 18 (osemnásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 11.12.2012 a skúšobná doba uplynula dňa 11.06.2014.
  
Podľa § 217 odsek 1 Trestného poriadku  ak  obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od Obce XXXXX, Okresného úradu, odboru všeobecnej vnútornej správy Čadca, Obvodného oddelenia PZ Turzovka, ako i z odpisu z registra trestov bolo zistené, že sa obvinený v skúšobnej dobe nedopustil žiadneho protiprávneho konania, nebol prejednávaný pre priestupok a v registri trestov nemá  záznam. 

Nakoľko obvinený XXXXX v skúšobnej dobe podmienečného zastavenia trestného stíhania viedol riadny život, boli splnené podmienky uvedené v ustanovení § 217 odsek 1 Trestného poriadku a preto som rozhodla tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 odsek 1 písmeno e)  Trestného poriadku. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Anna Lašová
prokurátorka